Diari Oficial de la Generalitat Valenciana


Sumari del DOGV 4573, del 26-08-2003 (2003/9289)

Informació pública de les bases específiques de dues places d'administratiu, mitjançant promoció interna, de l'Ajuntament de Finestrat.
---------------------------------------------------------------------------------------------------------------------------------------

### Dades del document

Número de DOGV
:   4573

Data del DOGV
:   26-08-2003

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2003/9289


Data del document
:   31-07-2003

Organisme emissor
:   Ajuntament de Finestrat

Tipus de document
:   Resolució

Descriptors 

:   * Finestrat
    * concurs administratiu
    * administració local
    * professió administrativa

Informació pública de les bases específiques de dues places d'administratiu, mitjançant promoció interna, de l'Ajuntament de Finestrat. [2003/Q9289]
  
José Miguel Llorca Llinares, alcalde president de l'Ajuntament de Finestrat (Alacant), fa saber:
  
Que per la Resolució de l'Alcaldia, de data 31 de juliol de 2003, va acordar aprovar les bases de selecció que han de regir l'oposició per a cobrir dues places d'administratiu d'administració general, vacants a la plantilla de personal funcionari de l'Ajuntament de Finestrat, i incloses a l'oferta d'ocupació pública del 2002, pel sistema de concurs oposició, les quals es transcriuen a continuació:
  
Bases que han de regir la convocatòria per a la provisió, mitjançant promoció interna de dues places d'administratiu d'administració general, vacants a la plantilla de personal funcionari de l'Ajuntament de Finestrat.
  
Primera. Objecte de la convocatòria
  
És objecte d'esta convocatòria la provisió en propietat, mitjançant promoció interna i pel sistema de concurs oposició, de dues places d'administratiu d'administració general, vacants a la plantilla de personal funcionari d'este ajuntament, incloses a l'oferta d'ocupació pública per a l'any 2002.
  
Estes places estan incloses a l'escala d'administració general, subescala administrativa i dotada amb els emoluments corresponents al grup C, de l'article 25 de la Llei 30/1984, de 2 d'agost, i els altres que corresponguen de conformitat amb la legislació vigent.
  
Segona. Publicació de la convocatòria
  
La convocatòria es publicarà íntegra en el Butlletí Oficial de la Província d'Alacant i en el Diari Oficial de la Generalitat Valenciana, i un extracte en el Boletín Oficial del Estado.
  
Tercera. Participació de la convocatòria
  
A) Requisits dels aspirants.
  
Per a poder prendre part en el concurs oposició, els aspirants hauran de complir, a més dels requisits indicats a les bases generals, els requisits següents:
  
a) Estar en possessió del títol de Batxiller Superior o equivalent, o en condicions d'obtindre'l en la data en què acabe el termini de presentació d'instàncies, o bé tindre una antiguitat de 10 anys en un cos o escala del grup D.
  
b) Estar ocupant plaça com a funcionari de carrera a l'Ajuntament de Finestrat que estiga enquadrada en el grup de classificació D, de l'article 25 de la Llei 30/1984, de 2 d'agost, de Mesures per a la Reforma de la Funció Pública, amb una antiguitat mínima de dos anys com a funcionari de carrera, en el grup, escala o categoria a què pertanga en situació de servici actiu o de servicis especials.
  
c) No patir malaltia ni defecte físic que l'inhabilite per a l'exercici de les funcions del càrrec.
  
Tots els requisits els hauran de complir els aspirants el dia que finalitze el termini de presentació d'instàncies de la present convocatòria.
  
B) Presentació de sol·licituds:
  
1. Les instàncies, el model de les quals es facilitarà a l'ajuntament (annex II d'estes bases), s'adreçaran a l'alcalde president i es presentaran en el termini de 20 dies naturals, comptats a partir del sendemà de la publicació de la convocatòria en el Boletín Oficial del Estado, segons l'establit en la base quarta de les bases generals.
  
Per a ser admés al procés selectiu, els aspirants hauran de manifestar a la seua instància que complixen totes i cada una de les condicions exigides, referides sempre a la data d'expiració del termini assenyalat per a la presentació d'instàncies, i uniran a la instància una fotocòpia del document nacional d'identitat i el justificant d'haver ingressat a la Tresoreria Municipal les taxes en concepte de drets d'examen, per un import de 15 euros.
  
2. Els aspirants justificaran documentalment els mèrits corresponents a la fase de concurs mitjançant el certificat oficial o una còpia compulsada com cal, i l'adjuntaran a la instància per a la valoració.
  
Quarta. Admissió d'aspirants
  
Segons s'establix a les bases generals.
  
Cinquena. Tribunal qualificador
  
Estarà constituït pels membres que s'assenyalen a les bases generals.
  
Sisena. Procediment de selecció
  
El procediment de selecció constarà de les fases de concurs i oposició:
  
I. Fase de concurs.
  
Els mèrits al·legats i justificats pels aspirants al concurs oposició i que el tribunal valorarà en reunió prèvia a l'inici de la fase d'oposició, són els que a continuació es detallen, amb la puntuació que s'indica:
  
a) Per servicis prestats com a funcionari de carrera a l'Ajuntament de Finestrat, a raó de 0,50 punts per any treballat, fins a un màxim de 7 punts, i no es consideraran les fraccions inferiors a un any, excepte cas d'empat.
  
b) Per estar en possessió de diplomes, document acreditatiu, certificats a cursos de formació i perfeccionament, que hagen sigut organitzats per l'Institut Valencià d'Administració Pública, per escoles de formació de funcionaris, per universitats, per ajuntaments, o qualsevol altre curs homologat per l'Institut Valencià d'Administració Pública o el ministeri corresponent, INEM, fins a un màxim de 3 punts.
  
La valoració de cada curs s'efectuarà en funció de la seua durada d'acord amb l'escala següent:
  
De 10 o més hores: 0,05 punts.
  
De 20 o més hores: 0,10 punts.
  
De 30 o més hores: 0,20 punts.
  
De 50 o més hores: 0,30 punts.
  
De 100 o més hores: 0,40 punts.
  
II. Fase d'oposició.
  
L'oposició constarà de les proves que seguidament es detallen:
  
Primer exercici. De caràcter obligatori i eliminatori.
  
Consistirà en un supòsit pràctic relacionat amb el lloc de treball, en el termini màxim de dues hores.
  
Este exercici es valorarà de 0 a 10 punts i seran eliminats els aspirants que no aconseguisquen un mínim de 5 punts.
  
Segon exercici. De caràcter obligatori i eliminatori.
  
Consistirà en la realització d'una prova de coneixements referida als continguts del programa de temari de matèries que figura com annex I a les presents bases. Esta prova consistirà en el desenvolupament per escrit d'un tema de l'annex I. La durada de l'exercici s'assenyalarà en: mínim una hora i màxim dues hores.
  
Este exercici es valorarà de 0 a 10 punts i seran eliminats els aspirants que no aconseguisquen un mínim de 5 punts.
  
La qualificació final serà la que resulte de la suma aritmètica dels resultats obtinguts en la fase d'oposició i en la fase de concurs, i s'establirà d'esta manera l'orde d'aprovats. El tribunal elevarà en conseqüència la proposta de nomenament a l'Alcaldia Presidència a favor dels dos aspirants que hagen obtingut les màximes puntuacions.
  
Setena. Dret supletori
  
En allò no previst en estes bases correspondrà el que establix el Decret 33/1999, de 9 de març, del Govern Valencià, Llei de la Funció Pública Valenciana, Reglament General d'Ingrés del Personal al Servici de l'Administració Pública, i la resta de disposicions concordants o expresses sobre la matèria, i a les bases generals per a processos selectius vigents publicades en el Butlletí Oficial de la Província d'Alacant el dia 28 d'octubre de 2002.
  
Huitena. Impugnació
  
La convocatòria i les bases d'esta, i tots els actes administratius que se'n deriven i de les actuacions del tribunal, les podran impugnar els interessats en els casos i en la forma establits en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
ANNEX I
  
Tema 1. L'administració pública en l'ordenament jurídic espanyol. Classes d'administracions públiques. Sotmetiment de l'administració a la llei i al dret. Fonts del dret públic. El reglament.
  
Tema 2. L'acte administratiu: concepte i classes. Elements de l'acte administratiu. L'eficàcia dels actes administratius. La notificació i la publicació. La invalidesa de l'acte administratiu: actes nuls i anul·lables. La revisió d'actes i disposicions per la pròpia administració. Revisió d'ofici. Renovació. Rectificació d'errors.
  
Tema 3. El procediment administratiu: concepte i regulació. Dimensió temporal del procediment administratiu. Dies i hores hàbils. Còmput de terminis. Recepció i registre de documents.
  
Tema 4. Fases del procediment administratiu. El règim del silenci administratiu.
  
Tema 5. Els recursos administratius. Concepte i classes.
  
Tema 6. Altres formes de l'activitat administrativa. El foment. La policia. El servici públic.
  
Tema 7. L'Estatut d'Autonomia de la Comunitat Valenciana. Competències de la Generalitat Valenciana.
  
Tema 8. L'administració local: entitats que comprén i regulació actual. El municipi: elements. Organització i competències.
  
Tema 9. Règim de funcionament de les corporacions locals: sessions i acords.
  
Tema 10. El personal al servici de les corporacions locals: les seues classes. Plantilles i relacions de llocs de treball. Selecció de funcionaris. L'oferta d'ocupació pública. Drets i deures dels funcionaris locals. Retribucions. Drets sindicals i de representació col·lectiva. La Seguretat Social dels funcionaris locals.
  
Tema 11. Intervenció de les corporacions locals en l'activitat dels ciutadans. Ordenances i reglaments locals. Procediment de concessió de llicències. El planejament urbanístic.
  
Tema 12. Els béns de les entitats locals. Els contractes administratius en l'esfera local. La selecció del contractista.
  
Tema 13. Les hisendes locals: classificació dels ingressos. Ordenances fiscals.
  
Tema 14. Els pressuposts locals. Comptabilitat la gestió pressupostària. El control de la despesa pública local.
  
Tema 15. El procediment administratiu local. Documents administratius. El registre d'entrada i eixida de documents. Expedients administratius. Comunicacions i notificacions.
  
ANNEX II
  
Model d'instància
  
(Nom i cognoms) ..., major d'edat, amb ... DNI número ..., i domicili a efecte de notificacions al carrer ..., del municipi d ..., província d ..., CP ...
  
Telèfon: ...
  
EXPOSA:
  
Publicada en el Boletín Oficial del Estado número ..., de data ..., la convocatòria per a la provisió mitjançant promoció interna de dues places d'administratiu d'administració general vacants a la plantilla de personal funcionaris de l'Ajuntament de Finestrat, pel sistema de concurs oposició.
  
Que manifesta complir tots i cada un dels requisits que s'exigixen en el punt tercer de les bases publicades en el Butlletí Oficial de la Província d'Alacant número ..., de data ..., i en el Diari Oficial de la Generalitat Valenciana número ..., de data ..., referits a la data en què acaba el termini de presentació d'instàncies.
  
Així mateix, es compromet a prestar el preceptiu jurament o promesa d'acord amb el Reial Decret 707/1979.
  
Per tot això,
  
SOL·LICITA:
  
Poder prendre part en l'oposició d'esta convocatòria, cosa per a la qual aporta la documentació requerida al punt tercer de les bases:
  
- El resguard justificatiu d'haver pagat els drets d'examen.
  
- Fotocòpia del DNI compulsada com cal.
  
- Certificats oficials o còpia compulsada com cal dels mèrits corresponents a la fase de concurs.
  
Finestrat, ... d ... de 2003
  
Firmat
  
ALCALDIA PRESIDÈNCIA DE L'AJUNTAMENT DE FINESTRAT
  
Cosa que es fa pública perquè se'n prenga coneixement general.